Գրիզելդա Նավասարդյան

Գրիզելդա Ասատուրի Նավասարդյան (), հայ բժիշկ։ Բժշկական գիտությունների թեկնածու (1968), պրոֆեսոր (2005)։

Կենսագրություն  
Գրիզելդա Նավասարդյանը ծնվել է 1942 թվականին Երևանում, բժիշկ Ասատուր (Արարատ) Նավասարդյանի ընտանիքում, որը մասնագիտական գործունեություն է իրականացրել մարզային բժշկական հաստատություններում, Մասիսի, Էջմիածնի շրջաններում։ Բժշկի ուղին ընտրել են Ասատուր Նավասարդյանի ընտանիքի չորս երեխաներից երկուսը։ 1959 թվականին ավարտել է Երևանի Ն. Կրուպսկայայի անվան միջնակարգ դպրոցը։ 1959-1965 թվականներին սովորել և ավարտել է Երևանի պետական բժշկական ինստիտուտի բուժական ֆակուլտետը։ 1965 թվականին ընդունվել է ԵրՊԲԻ ախտաֆիզիոլոգիայի ամբիոնին կից ասպիրանտուրա, որն ավարտել է 1968 թվականին։

Աշխատանքային գործունեություն  
1968-1981 թվականներին ԵրՊԲԻ ախտաֆիզիոլոգիայի ամբիոնում եղել է որպես ասիստենտ, ավագ գիտաշխատող, 1981 թվականից՝ դոցենտ, 1975 թվականին՝ ավագ գիտաշխատող, 1982 թվականին՝ դոցենտ, 2005 թվականին՝ պրոֆեսոր։ 1988-1994 թվականներին միաժամանակ եղել է բժշկական համալսարանի արտասահմանցի ուսանողների դեկան, 1994-2005 թվականներին՝ ախտաֆիզիոլոգիայի ամբիոնի վարիչ, 2005 թվականից՝ ախտաֆիզիոլոգիայի ամբիոնի պրոֆեսոր։ Մեծ ճանաչում ունեն Գրիզելդա Նավասարդյանի տարբեր պայմաններում օրգանիզմի մահացման և վերակենդանացման հիմնախնդիրներին, փորձարարական սակավաշարժության պայմաններում զարգացող վարքային-իմացական տեղաշարժերի, ծերություն և սակավաշարժություն հարաբերակցության ախտաֆիզիոլոգիական մեխանիզմների վերահանմանը, նոզոլոգիայի հիմնադրույթներում միջնադարյան հայ փիլիսոփաների և բժիշկների ավանդին վերաբերող աշխատանքները։ Մասնակցել է բազմաթիվ տեղական և միջազգային գիտաժողովների, հանդես եկել զեկուցումներով։ Բազմաթիվ գիտական հրապարակումների, ուսումնամեթոդական հոդվածների, ձեռնարկների, ախտաֆիզիոլոգիայի դասագրքերի հեղինակ է։ Մեծ է Գրիզելդա Նավասարդյանի ներդրումը Բոլոնիայի գործընթացի շրջանակում բարձրագույն կրթության որակի եվրոպական չափայնության հավաստման, ուղեցույցների մշակման և ներդրման գործում։

Անդամակցություն  
 Հայաստանի ախտաֆիզիոլոգների և ախտաբանների ընկերակցության հիմնադիր և նախագահ 
 Էկոլոգիայի և Կենսագործունեության միջազգային ակադեմիայի (Նյու-Յորք, Սանկտ-Պետերբուրգ) իսկական անդամ 
 Ախտաֆիզիոլոգիայի միջազգային ընկերության գործադիր խորհրդի, դասավանդման տեխնոլոգիաների հանձնաժողովի անդամ 
 Ուկրաինայի ախտաֆիզիոլոգների ընկերակցության վարչության պատվավոր անդամ, 2012 թ., նոյեմբեր 
 ԵՊԲՀ միջազգային հավատարմագրման փորձագիտական հանձնաժողովի, կարգապահական կոմիտեի անդամ 
 «Բժշկություն, գիտություն և կրթություն» ամսագրի խորհրդի անդամ

Պարգևներ  
 Չեխոսլովակիայի, Լեհաստանի, Հունգարիայի բժշկական համալսարանների մեդալներ 
 ՌԴ բժշկական ակադեմիայի Ա. Սպերանսկու անվան մեդալ ախտաֆիզիոլոգիայի ասպարեզում գիտամանկավարժական ավանդի, հայ-ռուսական համագործակցության ամրապնդման համար, 2007

Երկեր  
 «Երկխոսություններ ախտաֆիզիոլոգիայի հարցերի շուրջ», հայերեն, 1995
 «Ընդհանուր ախտաֆիզիոլոգիա» բուհական դասագիրք

Ծանոթագրություններ  

Հայ բժիշկներ
Հայ պրոֆեսորներ
Երևանի պետական բժշկական համալսարանի շրջանավարտներ
Բժշկական գիտությունների թեկնածուներ